和武相早朝中書候傳點書懷奉呈
作者：羊士諤
朝代：唐

paragraphs: 殿省祕清曉，夔龍升紫微。
星辰拱帝座，劒履翊天機。
耿耿金波缺，沉沉玉漏稀。
綵箋蹲鷙獸，畫扇列名翬。
志業丹青重，恩華雨露霏。
三台昭建極，一德慶垂衣。
昌運瞻文敎，雄圖本武威。
殊勳如帶遠，佳氣似煙非。
抗節衷無隱，同心尚弼違。
良哉致君日，維嶽有光輝。